Meghan en Harry na Charles se kroningseremonie genooiPrins Harry en Meghan Markle. (Foto: Twitter via Kensington-paleis) Prins Harry en Meghan Markle, die hertog en hertogin van Sussex, het klaarblyklik ‘n uitnodiging na koning Charles III se kroningseremonie op 6 Mei ontvang. Dít, ondanks die vrystelling van die egpaar se Netflix-dokumentêre reeks, Harry & Meghan, én die publisering van die prins se opspraakwekkende boek, Spare, waarin hy verskeie uitlatings oor sy pa maak. ŉ Woordvoerder van die egpaar het dié nuus aan verskeie nuusplatforms, waaronder die BBC, CNN en The Guardian bevestig. Hoewel amptelike uitnodigings na bewering eers in April uitgestuur word, het dié woordvoerder Maandag bevestig dat die egpaar reeds einde Januarie hul uitnodiging via e-pos ontvang het, aldus die BBC. Die egpaar het egter nog nie bevestig of hulle op 6 Mei by ander lede van die koninklike familie sal aansluit vir dié geskiedkundige gebeurtenis nie. Die laaste openbare koninklike geleentheid wat hul bygewoon het, was die begrafnis van koning Elizabeth II in September verlede jaar. Koning Charles III se kroningseremonie vind toevallig op Harry en Meghan se seun, Archie, se vierde verjaardag plaas. Hul dogter, Lilibet, het verlede jaar haar eerste verjaardag in Engeland gedurende koningin Elizabeth II se platinum jubileum gevier. Koning Charles III. (Foto: Jane Barlow / POOL / AFP) Die nuus van hertog en hertogin se uitnodiging volg kort nadat hulle gevra is om hul huis op die Britse-koninklike familie se Windsor-landgoed te ontruim. Maroela Media het vroeër berig dat koningin Elizabeth II in 2018 die gebruik van dié woning, genaamd Frogmore Cottage, as ŉ trougeskenk aan die egpaar gegee het. Koninklike kenners meen die besluit om hulle te laat ontruim, het nie noodwendig met die inhoud van prins Harry boek te make nie, maar is in lyn met koning Charles III se plan om die monargie te verskraal. Daar word berig dat die koning se jonger broer, prins Andrew, die hertog van York, nou in Frogmore Cottage gaan woon. Prins Harry het in ‘n vorige onderhoud oor sy boek aan ITV News-aanbieder Tom Bradby gesê dat hy nie seker is of hy wel sy pa se kroningseremonie sal bywoon indien hy genooi word nie. Hy voer sedert die publikasie van Spare aan dat hy hoop om vrede met sy familie te bewerkstellig. “Die deur is altyd oop. Die bal is in hulle hande,” het Harry gesê. Bronne: BBC, CNN.